Elisabeth (26) kan bli verdensmester i poker
Verdensmesterskapet i poker (WSOP) har den siste tiden pågått i Las Vegas. Nesten 7000 spillere har i løpet av seks dager deltatt i den gjeveste turneringen - «Main Event». Flere nordmenn har gjort det svært bra, men ingen har slått bergenseren Elisabeth Hille. På slutten av dag seks ligger 26-åringen på en femteplass. - Opplevelsen er helt sinnsyk! Det er vanskelig å fatte at det hele er ekte, sier Elisabeth Hille til VG Nett mandag formiddag.Hille har i skrivende stund nesten ti millioner i sjetonger, gjennomsnittet skal ligge på omtrent syv. Klokken 13 lokal tid tirsdag, kjemper hun om en plass på finalebordet og premien på hele 8,5 millioner dollar. Allerede er hun garantert 294.601 dollar, om lag 1,8 millioner norske kroner. - Det er nok det største man kan være med på som pokerspiller og jeg har ikke forventet å komme så langt som nå, sier Hille. Hun har gjennom hele turneringen satt seg små mål, men nå er målet det gjeveste av alle: Finalebordet med kun ni spillere, som spilles i oktober. - Jeg har prøvd å fokusere på å være god og har satt meg små mål hele veien. Først topp 500, så 100, så 50, og så videre, ler hun.26-åringen, som til vanlig jobber som servitør i Bergen, forteller at selv om pengepremiene er av summer mange kun kan drømme om er det prestasjonen og kjærligheten til spillet som er størst. - Jeg spiller fordi jeg elsker poker og har et stort konkurranseinstinkt. Pengene er kun en bonus sammen med opplevelsen. Man kan spille poker hele livet, og likevel aldri komme så langt som jeg har kommet nå, forteller hun.Elisabeths kjæreste er med i Las Vegas og heier henne frem i turneringen sammen med flere norske pokerspillere. - Det kommer til å bli en tøff dag i morgen. Alle kommer til å spille for å komme med på finalebordet. Jeg må slåss for å få være med, det er fantastisk gode spillere igjen, forteller Hille.Helge Stjernvang: 54. plass Steffen Retterholt, Norgesmester 2012: 137. plass Ørjan Skommo, Norgesmester 2011: 342. plass Dag Martin Mikkelsen: 437. plass Thomas Swendsen: 457. plass
Etter seks dager med intens pokerspilling, kjemper Elisabeth Hille (26) fra Bergen om en plass på finalebordet i verdensmesterskapet.